Munisipaliteit bestee R26 miljoen aan lyfwagte(Foto: Msunduzi.go.za) Die parlement eis antwoorde van die Msunduzi-plaaslike munisipaliteit in KwaZulu-Natal, nie net oor talle berigte van gebrekkige afvalbestuur nie, maar ook oor die enorme bedrae geld wat aan lyfwagte bestee word. Die munisipaliteit was die afgelope ruk telkens onder skoot weens onder meer probleme met onwettige storting, die dood van mense op die terrein – in sommige gevalle veroorsaak deur swaar masjinerie wat daar werk, óf deur ander mense op die terrein – asook talle brande wat toksiese gasse oor Pietermaritzburg vrygestel het. Die portefeuljekomitee oor samewerkende regering en tradisionele sake sê hy neem kennis van dié berigte, asook van bewerings dat senior bestuurslede by die munisipaliteit amptenare van die ouditeur-generaal (OG) se kantoor, wat ondersoek doen na die owerheid se finansies, probeer intimideer het. Die komitee het aan burgemeester Mzimkhulu Thebolla gesê die owerheid se veiligheidskoste vir die vorige boekjaar beloop R80 miljoen. Die komitee sê benewens eThekwini bestee geen ander munisipaliteit in KwaZulu-Natal dié bedrag aan veiligheidsdienste nie. “Dit is ŉ buitensporige bedrag en is skadelik vir die munisipaliteit se kostebeperkingspogings,” het Faith Muthambi, komiteevoorsitter, gesê. Die komitee het ook met die LUR vir samewerkende regering en tradisionele sake in KwaZulu-Natal, die kantoor van die OG, Salga en die departement van samewerkende regering oor die situasie by die munisipaliteit vergader. Msunduzi het in sommige gevalle lyfwagte aan raadslede toegeken sonder dat die polisie ŉ dreigement- en risiko-ontleding gedoen het. Die komitee sê ingevolge wetgewing mag net burgemeesters en speakers twee lyfwagte kry. Msunduzi het dié bepalings verontagsaam en R27,5 miljoen opsy gesit om ses lyfwagte vir die burgemeester, twee lyfwagte vir die adjunk-burgemeester en 58 lyfwagte vir 15 raadslede aan te stel.